
Către
BIROUL PERMANENT

AL

CAMEREI DEPUTAŢILOR


Vă înaintăm, alăturat, raportul comun asupra propunerii legislative privind instituirea TITLURILOR NAŢIONALE transmisă cu adresa nr. PL- x 409 din 8 septembrie 2014, înregistrat la Comisia pentru învăţământ, ştiinţă, tineret şi sport cu nr. 4c-9/173/ 09.09.2014, respectiv la Comisia pentru cultură, arte, mijloace de informare în masă cu nr. 4c-10/174/09.09.2014.

PREŞEDINTE                                      PREŞEDINTE

Prof. dr. Camelia GAVRILĂ                    Gigel - Sorinel ŞTIRBU

RAPORT  COMUN
asupra 
propunerii legislative privind instituirea TITLURILOR NAŢIONALE
(Pl-x. 409/2014)

1. În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, prin adresa nr. Pl-x. 409 din 08 septembrie 2014, Comisia pentru învăţământ, ştiinţă, tineret şi sport şi Comisia pentru cultură, arte, mijloace de informare în masă au fost sesizate spre dezbatere în fond cu propunerea legislativă privind instituirea TITLURILOR NAŢIONALE.
Propunerea legislativă are ca obiect de reglementare instituirea cadrului legal privind investirea oficială cu titluri naţionale a celor mai valoroşi reprezentanţi, la nivel naţional, din diferite domenii de activitate, precum cultura, ştiinţa, sportul şi mass-media. Totodată, se doreşte înfiinţarea unor subcomisii speciale în cadrul Preşedinţiei României, Guvernului, ministerelor de resort, care să aibă ca atribuţii înregistrarea nominalizărilor privind personalităţile cărora să le fie acordate Titlurile Naţionale şi transmiterea acestora Comisiei Tehnice Naţionale, Comisie condusă de preşedintele Academiei Române. 
2. Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 2 septembrie 2014. 
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.406 din 14 aprilie 2014.

Comisia pentru administraţie publică şi amenajarea teritoriului şi Comisia juridică, de disciplină şi imunităţi au avizat negativ propunerea legislativă.
Guvernul, prin punctele de vedere transmise cu nr.505/27.03.2015, nr.3374/29.03.2016 şi nr.871/MRP/24.02.2017, nu susţine adoptarea iniţiativei legislative.
3. În conformitate cu prevederile art.61 şi 63 din Regulamentul Camerei Deputaţilor, republicat, cu modificările ulterioare, Comisiile au dezbătut propunerea legislativă în şedinţe separate.
Membrii Comisiei pentru învăţământ, ştiinţă, tineret şi sport  au  dezbătut această iniţiativă legislativă în şedinţele din 19 noiembrie 2014 şi, respectiv, 28 aprilie 2015.

Din numărul total de 27 membri ai Comisiei au participat la şedinţă 16 deputaţi.

În conformitate cu prevederile art. 54 şi 55 din Regulamentul Camerei Deputaţilor, republicat, la dezbateri au participat domnul Andrei Gheorghe Kiraly, secretar de stat în cadrul Ministerului Educaţiei şi Cercetării Ştiinţifice, şi domnul Alexandru Oprean, secretar de stat în cadrul Ministerului Culturii. 
La finalizarea dezbaterilor, membrii Comisiei pentru învăţământ, ştiinţă, tineret şi sport au hotărât, cu unanimitatea voturilor celor prezenţi, întocmirea unui raport preliminar de respingere a  propunerii legislative.
Comisia pentru cultură, arte, mijloace de informare în masă a examinat propunerea legislativă în şedinţele din 28 aprilie şi 5 mai 2015, precum şi în data de 24 mai 2017. La lucrările Comisiei au fost prezenţi 12 deputaţi, din totalul de 15 membri.
În conformitate cu prevederile art.54 şi 55 din Regulamentul Camerei Deputaţilor, republicat, la dezbateri a participat, în calitate de invitat, doamna Irina Cajal, subsecretar de stat în cadrul Ministerului Culturii şi Identităţii Naţionale. La finalul dezbaterilor, membrii Comisei au hotărât, cu unanimitate de voturi,  întocmirea unui raport de comun de respingere a acestei iniţiative legislative.
4. În urma examinării conţinutului iniţiativei legislative şi a opiniilor exprimate, membrii celor două Comisii au hotărât să propună plenului Camerei Deputaţilor un raport comun de respingere a propunerii legislative privind instituirea TITLURILOR NAŢIONALE din următoarele considerente:

- în prezent sunt în vigoare o serie de acte normative cu obiect similar de reglementare, potrivit cărora sunt acordate decoraţii, medalii, ordine, indemnizaţii de merit pentru realizări deosebite personalităţilor de prestigiu din domeniul ştiinţei, culturii şi sportului. Astfel, Legea nr. 29/2000, republicată, are ca obiect de reglementare acordarea de decoraţii pe domenii de activitate. Pentru sistematizarea legislaţiei şi evitarea paralelismului legislativ, prevederile prezentei iniţiative legislative ar fi trebuit incluse în această lege;

- o serie de reglementări cuprinse în iniţiativa legislativă preiau, parţial sau integral, reglementări prevăzute în alte acte normative în vigoare;

- prin această iniţiativă se creează o discriminare între persoanele care beneficiază de decoraţia Titluri Naţionale faţă de cele decorate în sistemul naţional, în sensul că cei incluşi în care prima categorie sunt scutiţi de la plata unor impozite, în timp ce persoanele din a doua categorie de persoane beneficiază de o parcelă de teren oferită gratuit pentru înmormântare. Tot discriminatorie este şi scutirea de la plata impozitului pe salariu, în raport cu persoanele care au alte categorii de venituri, de altă natură decât cele salariale, cum ar fi liber profesioniştii care beneficiază de indemnizaţii;

- textul iniţiativei legislative nu respectă normele de tehnică legislativă, cuprinzând precizări neclare şi ambigue, concepte insuficient conturate astfel încât să se poată determina cu exactitate ce anume se doreşte a se reglementa;

- unele texte din iniţiativa legislativă nu sunt corelate cu textele constituţionale şi legile organice de organizare şi funcţionare ce stabilesc atribuţii pentru Preşedintele României şi Guvern;

- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, conform prevederilor art. 138 alin. (5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”.    

5. În raport cu obiectul şi conţinutul său, propunerea legislativă face parte din categoria legilor ordinare. 

              PREŞEDINTE                                              PREŞEDINTE          
        Pro. Dr. Camelia GAVRILĂ                     Gigel - Sorinel ŞTIRBU             
                SECRETAR                                                   SECRETAR

            Mihaela HUNCĂ                                            Beatrice TUDOR
Consilier parlamentar

